钦定古今图书集成/历象汇编/岁功典/第046卷 > 孟夏思渭村旧居寄舍弟 前人
## 钦定古今图书集成/历象汇编/岁功典/第046卷 > 孟夏思渭村旧居寄舍弟 前人

“啧啧雀引雏，稍稍笋成竹。时物感人情，忆我故乡曲。
故园渭水上，十载事樵牧。手植榆柳成，阴阴覆墙屋。
兔隐豆苗肥，鸟鸣桑椹熟。前年当此时，与尔同游瞩。
诗书课弟侄，农圃资童仆。日暮麦登场，天晴蚕坼簇。
弄泉南涧坐，待月东亭宿。兴发饮数杯，闷来棋一局。
一朝忽分散，万里仍羁束。井鲋思反泉，笼莺悔出谷。”
九江地卑湿，四月天炎燠。苦雨初入梅，瘴云稍含毒。
泥秧水畦稻，灰种畬田粟。已讶殊岁时，仍嗟异风俗。
闲登郡楼望，日落江山绿。归雁拂乡心，平湖断人目。
殊方我漂泊，旧里君幽独。何时同一瓢，饮水心亦足。